b'\n_START_ARTICLE_\nPihkatikka\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPihkatikan pituus on 18\xe2\x80\x9322 sentti\xc3\xa4 ja siipien k\xc3\xa4rkiv\xc3\xa4li 35\xe2\x80\x9338 sentti\xc3\xa4.  Se on pohjantikan sukulainen ja my\xc3\xb6s kolmivarpainen, mustavalkoinen tikka. Pihkatikan vatsapuoli on vaalea tummin t\xc3\xa4plin, selk\xc3\xa4puoli musta valkoisin vaakasuorin t\xc3\xa4pl\xc3\xa4rivein. Koiraalla on lis\xc3\xa4\xc3\xa4ntymisaikana pieni punainen juova mustan p\xc3\xa4\xc3\xa4laen ja valkoisen posken v\xc3\xa4liss\xc3\xa4, mist\xc3\xa4 englanninkielinen nimi Red-cockaded Woodpecker (Punakokarditikka). Naaras on hieman koirasta suurempi.\n_START_SECTION_\nEsiintyminen\n_START_PARAGRAPH_\nPihkatikka on endeeminen laji Yhdysvaltojen it\xc3\xa4- ja kaakkoisosissa. Aiemmin laji pesi Keskil\xc3\xa4nness\xc3\xa4 asti, mutta se on nykyisin suuresti harvinaistunut ja pesii Floridasta Virginiaan ja l\xc3\xa4nness\xc3\xa4 Oklahoman kaakkoisosissa ja Teksasin it\xc3\xa4osissa. Nykyinen pesim\xc3\xa4kanta on vain noin prosentti siit\xc3\xa4, mit\xc3\xa4 se oli viel\xc3\xa4 1800-luvulla. Yksil\xc3\xb6m\xc3\xa4\xc3\xa4r\xc3\xa4 on 10\xc2\xa0000\xe2\x80\x9314\xc2\xa0000 yksil\xc3\xb6\xc3\xa4, jotka el\xc3\xa4v\xc3\xa4t noin 4\xc2\xa0500:ssa ryhm\xc3\xa4ss\xc3\xa4. H\xc3\xa4vi\xc3\xa4misen syin\xc3\xa4 ovat metsien h\xc3\xa4vi\xc3\xa4minen asutuksen ja viljelyn tielt\xc3\xa4 sek\xc3\xa4 hakkuiden seurauksena ja kulojen v\xc3\xa4heneminen._NEWLINE_Laji on paikkalintu ja el\xc3\xa4\xc3\xa4 pieniss\xc3\xa4 muutaman linnun perhekunnissa. Perhekunnat el\xc3\xa4v\xc3\xa4t noin 80 hehtaarin suuruisella mets\xc3\xa4alueella.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPihkatikan tyypillist\xc3\xa4 elinymp\xc3\xa4rist\xc3\xb6\xc3\xa4 ovat vanhat m\xc3\xa4ntymets\xc3\xa4t. Kulojen loppumisen takia mets\xc3\xa4t ovat muuttuneet, sill\xc3\xa4 kulo polttaa kuuset, lehtipuut ja alikasvoksen, mutta s\xc3\xa4\xc3\xa4st\xc3\xa4\xc3\xa4 vanhoja paksukaarnaisia m\xc3\xa4ntyj\xc3\xa4. Pihkatikat el\xc3\xa4v\xc3\xa4t hajallaan olevissa s\xc3\xa4\xc3\xa4styneiss\xc3\xa4 vanhoissa metsik\xc3\xb6iss\xc3\xa4, jotka v\xc3\xa4henev\xc3\xa4t kaiken aikaa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPihkatikat pesiv\xc3\xa4t l\xc3\xb6yhin\xc3\xa4 yhdyskuntina. Yhdyskunnassa voi olla jopa kaksikymment\xc3\xa4 pes\xc3\xa4koloa noin 24 hehtaarin laajuisella alalla. Laji kovertaa pes\xc3\xa4kolonsa el\xc3\xa4v\xc3\xa4\xc3\xa4n m\xc3\xa4ntyyn. Tavallisesti pes\xc3\xa4m\xc3\xa4nty on lahottajasienen vioittama ja sen syd\xc3\xa4npuu on usein pehme\xc3\xa4\xc3\xa4 lahoa. T\xc3\xa4st\xc3\xa4 huolimatta kolon kovertaminen kest\xc3\xa4\xc3\xa4 v\xc3\xa4hint\xc3\xa4\xc3\xa4n kuukausia, jopa vuodesta kolmeen vuoteen. Saatuaan kolon valmiiksi pihkatikka kovertaa pieni\xc3\xa4 reiki\xc3\xa4 kolon yl\xc3\xa4- ja alapuolelle, ja niist\xc3\xa4 valuva pihka vaikeuttaa pahimman pes\xc3\xa4rosvon viljak\xc3\xa4\xc3\xa4rmeen (Pantherophis guttatus) p\xc3\xa4\xc3\xa4syn pes\xc3\xa4lle._NEWLINE_Pihkatikka on yksiavioinen. Munia on 2\xe2\x80\x935. Haudonta alkaa tavallisesti toisen munan munimisen j\xc3\xa4lkeen, ja kest\xc3\xa4\xc3\xa4 10\xe2\x80\x9313 p\xc3\xa4iv\xc3\xa4\xc3\xa4. Molemmat puolisot hautovat ja my\xc3\xb6s hoitavat poikasia, jotka j\xc3\xa4tt\xc3\xa4v\xc3\xa4t pes\xc3\xa4n noin nelj\xc3\xa4n viikon ik\xc3\xa4isin\xc3\xa4. Poikaset itsen\xc3\xa4istyv\xc3\xa4t noin viiden kuukauden i\xc3\xa4ss\xc3\xa4.\n_START_SECTION_\nRavinto\n_START_PARAGRAPH_\nPihkatikka sy\xc3\xb6 etup\xc3\xa4\xc3\xa4ss\xc3\xa4 m\xc3\xa4nnyiss\xc3\xa4 el\xc3\xa4vi\xc3\xa4 hy\xc3\xb6nteisi\xc3\xa4, kuten kovakuoriaisia ja niiden toukkia, muurahaisia ja torakoita, sek\xc3\xa4 h\xc3\xa4m\xc3\xa4h\xc3\xa4kkej\xc3\xa4. Toisinaan se sy\xc3\xb6 my\xc3\xb6s hedelmi\xc3\xa4, p\xc3\xa4hkin\xc3\xb6it\xc3\xa4 ja marjoja.'